
Perduoti Šiaulių miesto savivaldybės Socialinių paslaugų centrui Šiaulių miesto savivaldybei nuosavybės teise priklausantį ilgalaikį materialųjį turtą valdyti, naudoti ir disponuoti juo patikėjimo teise. 

Sprendimo projektas parengtas vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu (toliau – Įstatymas). Įstatymo 12 straipsnio 1 dalyje numatyta, kad savivaldybei nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos. Šio straipsnio 2 dalyje nurodyta, kad savivaldybių turtą patikėjimo teise valdo, naudoja ir disponuoja juo savivaldybių institucijos, įstaigos ir organizacijos, savivaldybių įmonės pagal įstatymus savivaldybių tarybų sprendimuose nustatyta tvarka. Šiaulių miesto savivaldybės tarybos 2021 m. gruodžio 23 d. sprendimu Nr. T-496 „Dėl Šiaulių miesto savivaldybės turto valdymo, naudojimo ir disponavimo juo tvarkos aprašo patvirtinimo“ patvirtintas Šiaulių miesto savivaldybės turto valdymo, naudojimo ir disponavimo juo tvarkos aprašas reglamentuoja Šiaulių miesto savivaldybei nuosavybės teise priklausančio turto perdavimo sąlygas ir tvarką. Lietuvos Respublikos vietos savivaldos įstatyme nurodyta, kad sąlygų savivaldybės teritorijoje gyvenančių asmenų su negalia socialinei integracijai į savivaldybės bendruomenę sudarymas yra savarankiškoji savivaldybės funkcija, kurią savivaldybės turi vykdyti. 
Teikiamu Tarybos sprendimo projektu siūloma perduoti Šiaulių miesto Socialinių paslaugų centrui Šiaulių miesto savivaldybei nuosavybės teise priklausantį turtą: 
. Mobilų vikšrinį laiptų kopiklį užtikrina saugų žmonių vežimėliuose leidimąsi/kilimą laiptais be jokių papildomų palydinčiojo pastangų.
. Ketverius stacionarius nuožulnius keltuvus skirtus padėti žmonėms su negalia įveikti laiptus ar kitus aukščio skirtumus. Nuožulnieji keltuvai sumontuoti šoninėje laiptų pusėje prie sienos ir turėklų. Jie leidžia saugiai kilti ar leistis laiptais neįgaliojo vežimėlyje naudojantis specialia kėlimo platforma. Šie keltuvai įrengti tiek vidaus patalpose, tiek lauke – priklausomai nuo juos naudojančių asmenų poreikio.
. Dvejus vertikalius keltuvus skirtus padėti žmonėms su judėjimo negalia saugiai įveikti aukščio skirtumus. Šio tipo keltuvai juda vertikalia trajektorija ir sudaro sąlygas saugiai kilti ar leistis neįgaliojo vežimėlyje, naudojantis specialia kėlimo platforma. Vertikalūs keltuvai įrengti stacionariai ant specialiai paruošto pagrindo, užtikrinant jų stabilumą ir saugų naudojimą. Šie keltuvai įrengti lauke pagal juos naudojančių asmenų poreikius.
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – perdavus Savivaldybės turtą Šiaulių miesto savivaldybės Socialinių paslaugų centrui, bus sudarytos sąlygos asmenų su negalia socialinei integracijai į Savivaldybės bendruomenę, patenkinti jų individualieji pagalbos poreikiai.

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Savivaldybės biudžeto lėšų sprendimo įgyvendinimui nereikės. 

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Kęstutis Tamulevičius, tel. (0 41) 383 447.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

